
[bookmark: TextBodyBegin]Európsky parlament,
–	so zreteľom na žiadosť o zbavenie Alessandry Morettiovej imunity, ktorá bola doručená listom z 27. februára 2025 od protokolárneho útvaru belgickej federálnej verejnej služby pre zahraničné veci, zahraničný obchod a rozvojovú spoluprácu, v ktorom bola podaná žiadosť belgickej federálnej prokuratúry v súvislosti s trestným konaním, ktoré sa má proti nej začať, a ktorá bola oznámená v Európskom parlamente 10. marca 2025,
–	po vypočutí Alessandry Morettiovej 4. júna 2025 a so zreteľom na dokumenty, ktoré predložila, v súlade s článkom 9 ods. 6 rokovacieho poriadku,
–	so zreteľom na doplnkové informácie poskytnuté belgickou federálnou prokuratúrou v liste z 27. júna 2025, 
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rrozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI:EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a i./Parlament, T-272/21, ECLI:EU:T:2023:373.] 

–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0264/2025),
[bookmark: _Hlk210982066]A.	keďže 27. februára 2025 belgický federálny prokurátor podal žiadosť o zbavenie imunity Alessandry Morettiovej, poslankyne Európskeho parlamentu zvolenej v Taliansku, v súvislosti s trestným konaním, ktoré sa má proti nej začať;
B.	keďže prebiehajúce vyšetrovanie v súvislosti so škandálom Katargate údajne odhalilo existenciu zločineckej organizácie v rámci inštitúcií Únie, najmä v Európskom parlamente, ktorej cieľom bolo podplácať poslancov v záujme ovplyvňovania rozhodovacieho procesu Európskeho parlamentu v prospech geopolitických záujmov určitých tretích krajín; 
C.	keďže sa zdá, že toto vyšetrovanie ukázalo, že Alessandre Morettiovej bolo údajne ponúknutých niekoľko osobitných výhod, ktoré prijala a dokonca požadovala; keďže podľa informácií poskytnutých belgickým spolkovým prokurátorom sa od spoluobvinených a iných podozrivých osôb, ktoré sú predmetom súdneho vyšetrovania, údajne nazhromaždilo množstvo dôkazov rôzneho druhu týkajúcich sa viacerých osobitných výhod, o ktoré Alessandra Morettiová údajne požiadala a/alebo ich získala; keďže tieto dôkazy boli údajne potvrdené viacerými zisteniami policajných orgánov; keďže výmenou za tieto osobitné výhody sa Alessandra Moretti údajne zúčastnila na podujatiach alebo stretnutiach, na ktorých sa vyjadrila v prospech Kataru po tom, ako údajne nielen pasívne dostávala pokyny, ale sa aj aktívne radila o tom, aké kroky treba prijať a čo má povedať vo svojich prejavoch a kde a kedy; keďže sa tiež údajne aktívne obrátila na iných poslancov a ponúkla im, že ich nahradí počas niektorých hlasovaní o Katare; 
D.	keďže Alessandra Moretti je teda podozrivá z toho, že v období od 1. júla 2019 do 10. decembra 2022 údajne spáchala protiprávne činy, ktoré možno podľa belgického práva kvalifikovať ako účasť na činnosti zločineckej skupiny a ako pasívna korupcia, trestné činy podľa článkov 324bis a 324ter a podľa článkov 246 až 250 belgického trestného zákonníka; 
E.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:2]; [2:  	Rozsudok Všeobecného súdu z 30. apríla 2019, Briois/Parlement, T-214/18, ECLI:EU:T:2019:266.] 

F.	keďže účelom poslaneckej imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
G.	keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nesmú byť vyšetrovaní, zadržaní alebo stíhaní pre vyjadrené názory alebo hlasovanie pri výkone svojich úloh; keďže článok 8 Protokolu č. 7 o výsadách a imunitách Európskej únie predstavuje osobitné ustanovenie určené na ochranu slobody prejavu a nezávislosti poslancov Európskeho parlamentu[footnoteRef:3]; keďže obvinenia sa týkajú konania, ktoré predstavuje trestné činy údajnej účasti na činnosti zločineckej organizácie a údajnej pasívnej korupcie, ktoré nemožno považovať za vyjadrené názory alebo hlasovanie Alessandry Morettiovej pri výkone jej úloh vzhľadom na cieľ a znenie článku 8 Protokolu č. 7 o výsadách a imunitách Európskej únie; [3:  	Rozsudok Súdneho dvora zo 6. septembra 2011, Patriciello, C-163/10, ECLI:EU:C:2011:543, bod 26.] 

H.	keďže údajné trestné činy neprestavujú vyjadrený názor alebo hlasovanie Alessandry Morettiovej pri výkone jej úloh v zmysle článku 8 Protokolu č. 7 o výsadách a imunitách Európskej únie, a teda ani z toho vyplývajúca žiadosť o zbavenie Alessandry Morettiovej imunity s tým nesúvisí; 
I.	keďže v článku 9 prvom odseku písm. b) Protokolu č. 7 o výsadách a imunitách Európskej únie sa stanovuje, že počas zasadnutí Európskeho parlamentu jeho poslanci požívajú na území ktoréhokoľvek iného členského štátu, než je ich vlastný, imunitu voči zadržaniu a súdnemu konaniu;
J. 	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
K.	keďže podľa žiadosti o zbavenie Alessandry Morettiovej imunity sa uskutočnilo hĺbkové, komplexné a časovo náročné súdne vyšetrovanie, ktoré sa okrem iného týkalo veľkého počtu osôb a vyšetrovacích úloh vykonávaných mimo Belgicka, a to aj mimo Únie, a bolo zaistené značné množstvo počítačového vybavenia a analyzovaný jeho obsah; keďže prebiehajúce vyšetrovanie sa týkalo viacerých osôb vrátane poslancov Európskeho parlamentu, nielen Alessandry Morettiovej; keďže sa preto zdá, že žiadosť o zbavenie Alessandry Morettiovej imunity nie je založená na pokuse poškodiť jej politickú činnosť, ale je skôr výsledkom uvedeného hĺbkového a zložitého súdneho vyšetrovania;
L.	keďže v tomto prípade Európsky parlament nenašiel žiadny dôkaz fumus persecutionis, inými slovami, nezdá sa, že zámerom tohto konania je oslabiť politickú činnosť Alessandry Morettiovej ako poslankyne Európskeho parlamentu;
1.	rozhodol zbaviť Alessandru Morettiovú imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Belgického kráľovstva a Alessandre Morettiovej.

